Kaw hantanhe anma apni yinh qꞌinh Pascua bꞌey yul konhobꞌ Jerusalén.
Yet huneꞌxa tzꞌayik xin,
yabꞌen anma tato lanhan yapni Komam Jesús bꞌey yul konhobꞌ tuꞌ.
Yuxin yilo anma xaj teꞌ chꞌibꞌ,
yinito anma teꞌ yunhe isto anma ischahno Komam.
Chilael yaw anma yinh kaw ip,
chalni:
—¡Kaw niman yelapno Komam Dios!
¡Jalaꞌwe tzotiꞌ kaw kꞌul yinh Mak aqꞌbꞌilti koxol yu Komam Dios Jahawil.
Jaqꞌaꞌwe tzalaho kokꞌul yinh Jahawil,
hanhonh Israel honh tiꞌ!
xhi anma tuꞌ.
Ay xin huneꞌ noꞌ nichꞌan burro ilcha yu Komam.
Yahto Komam yibꞌanh noꞌ hakaꞌtikꞌa tzet tzꞌibꞌnhebꞌilkanoj yul yum Komam Dios:
«Hex ah konhobꞌ Sión,
mach chexxiwi.
Ilwekꞌanabꞌi lah,
chihul heYahawil,
ayahto yibꞌanh huneꞌ noꞌ burro,»
xhihayoj.
Yet huneꞌ tzꞌayikal tuꞌ xin kaw maxhtikꞌa txumchalo yu ebꞌyaꞌ iskuywom Komam Jesús yinh tzet chalilo huneꞌ tuꞌ.
Hato yet istokano Komam yul satkanh,
hato tuꞌ xin isnahniti ebꞌyaꞌ tato tzꞌibꞌnhebꞌilkano huneꞌ tuꞌ yinh Komam,
yuxinto hak tuꞌ yuhi.
Wal anma aykꞌo iskꞌatanh Komam Jesús yet yawtenilti Komam naj Lázaro yul panteón,
yet yitzitzbꞌikanh naj yu Komam,
haꞌ anma tuꞌ halnikꞌo yinh tzet yuhi.
Kaw txꞌiꞌal anma to chawal yinh Komam,
yuto yabꞌe anma isqꞌumal yinh huneꞌ kꞌaybꞌalkꞌule iswatxꞌe Komam tuꞌ.
Wal ebꞌnaj fariseo xin,
yal ebꞌnaj tet hunun:
—Ilwekꞌanabꞌi lah,
kaw matzet wal juteni yuto kaw sunil anma tzujan yinta naj,
xhi ebꞌnaj yinh Komam.